google/wiki40b huggingface dataset:
מיכל טל (זמרת)

מיכל טל (נולדה ב-12 באוגוסט 1945) היא זמרת ישראלית.

ביוגרפיה

טל נולדה כמיכל ברקוביץ' בקיבוץ גליל ים, וגדלה בקיבוץ עינת. הופיעה בתוכנית "תשואות ראשונות" ואת שירותה הצבאי עשתה בלהקת פיקוד המרכז. 
בשנת 1970 לוהקה למופע "השטן ואשת האיכר" על ידי המפיק אמנון ברנזון. המופע זכה להצלחה רבה ולקהל צופים גדול; הוא עלה על במות רבות ברחבי ישראל. השיר "ליושינקה" ששרה במופע הפך ללהיט (בגרסה המקורית, שבוצעה על ידי נחמה הנדל, גיבור השיר היה גבר, ודן אלמגור שינה עבור טל את הדמות לאישה, מה שלא הפריע לקהל).
הקריירה של טל הייתה בעיצומה והיא החלה גם קריירה כזמרת עצמאית והקליטה מספר שירים בהם "ירמיהו", אותו שרה בפסטיבל שירי המקרא, "חמש אמהות", "עוף מלאך שלי" ו"עוד רגע". בפסטיבל הזמר והפזמון תשכ"ז שרה את השיר "כאח לי דודי". טל גם ביצעה לראשונה את השיר "וידוי" (מילים: אלכסנדר פן, לחן: סשה ארגוב) בשנת 1971. 
בשנת 1974 הוציאה אלבום שכלל את השירים "לא אוותר", "מוקדם מדי להיפרד" ו"ציפור קטנה מחפשת קן", אשר היה אמור להיות מבוצע על ידי אסתר עופרים, שבאותו זמן התגוררה בחו"ל והתגעגעה לחיים בארץ, אך בשל שהייתה הארוכה לא הזדמן לעופרים להקליט ראשונה, וטל זכתה לבצעו ראשונה. באלבומה השני מ-1975 נכללו "דרך העפר", "ילדה של אגדות" וחידושים ל"שיר אפור". לאחר מכן ירד היקף פעילותה אך למרות זאת היא הקליטה שירים שזכו להצלחה כמו: "אסיף" ("אסוף את המעשים...") של נעמי שמר, "שמש לים שוקעת", "תה ואורז יש בסין" "שמעתי מעשיה", ו"היה זה בשדה" לאלבום שירים נוסטלגי. בשנות השמונים הקליטה טל את האלבום השלישי שלה "ענן למכירה" משירי הדסה באו והופיעה במועדוני זמר. בשנת 1982 הקליטה עבור סרט תעודה על סיני את השיר "שיר פרידה מסיני" ("עת"), ששודר בערב פינוי סיני וזכה להצלחה (ולא נפסל מעולם לשידור ברדיו, למרות טענה רווחת). בשנת 1983 השתתפה בקדם אירוויזיון עם השיר "מדוע זה קשה" שהגיע למקום ה-12. 
בשנות התשעים ניסתה לחדש את הקריירה שלה עם שירים שעיבד לה שאול בן אמיתי, שהלחין חלק מהם. בין שירים אלו ניתן למנות את "גבר בלי חשבון" ו"ניסיון" שלא זכו להצלחה. ב-1996 יצא אוסף ובו 21 להיטים של טל, ארבעה מהם מוקלטים מחדש עם בתה אליה, אשר הלכה בדרכה והפכה לזמרת גם היא; לעיתים השתיים מבצעות ביחד את השיר "יד ענוגה", בביצוע ייחודי משלהן.
בשנת 2005 הוציאה טל אלבום בשם "נגנו לי שיריי" ובו שבעה שירים שכתבה רחל שדה חן.
קפה לה דה מאגו

קפה לה די מאגו (בצרפתית: Les Deux Magots) הוא בית קפה מפורסם בסן ז'רמן דה פרה , פריז, צרפת. יצא לו מוניטין כמקום המפגש של האליטה הספרותית והאינטלקטואלית של העיר. כיום הוא מהווה יעד תיירות פופולרי. שמו ההיסטורי נובע מלקוחותיו הידועים ובהם אמנים סוּרֵיאָלִיטים ואינטלקטואלים כגון סימון דה בובואר, ז'אן-פול סארְטְר וסופרים בהם ארנֵסט הֶמינגוויי בצעירותו. בין הלקוחות המפורסמים הנוספים ניתן למנות את אלבר קאמי, פבלו פיקאסו, ג'יימס ג'ויס, ברטולט ברכט, ג'וליה צ'יילד וסופרים אמריקאיים כמו ג'יימס בולדווין, צ'סטר היימס , צ'ארלס סאת'רלנד וריצ'רד רייט.
הפרס הספרותי די מאגו מוענק מדי שנה מאז 1933 לרומן צרפתי .
פולינום טריגונומטרי

באנליזה נומרית ובאנליזה מתמטית, פולינום טריגונומטרי הוא צירוף ליניארי סופי של פונקציות מהצורה (sin (nx ו-(cos (nx כאשר n הוא מספר טבעי אחד או יותר. מקדמי הפונקציות עשויים להיות מספרים ממשיים, עבור פונקציות ממשיות; או מרוכבים, ואז הפולינום הוא למעשה טור פורייה סופי. 
הפולינומים הטריגונומטריים שימושיים ביותר, למשל באינטרפולציה טריגונומטרית המשמשת לאינטרפולציה של פונקציות מחזוריות. הם משמשים גם בהתמרת פורייה בדידה. 
שמם שם הפולינומים הטריגונומטריים נובע מהאנלוגיה שיש בינם לבין פולינומים אלגבריים: הפונקציות (sin(nx ו-(cos(nx אנלוגיות לחד-איברים (מונומים), ובמקרה המרוכב, מרחב הפולינומים הטריגונומטריים נפרש על ידי חזקות חיוביות ושליליות של . 

תכונות

ניתן לחשוב על פולינום טריגונומטרי בתור פונקציה מחזורית מעל הישר הממשי, עם מחזור שהוא כפולה של 2π או בתור פונקציה מעל מעגל היחידה.
מכך עולה כי הפולינומים הטריגונומטריים הם קבוצה צפופה במרחב הפונקציות הרציפות על מעגל היחידה, עם נורמת הסופרימום. זהו מקרה פרטי של משפט הקירוב של ויירשטראס. באופן קונקרטי, לכל  ε > 0 ולכל פונקציה רציפה f, קיים פולינום טריגונומטרי T כך שלכל z מתקיים ƒ(z) − T(z)| < ε|. לפי משפט פייר, הממוצעים החשבוניים של הסכומים החלקיים של טור פורייה של f מתכנסים במידה שווה אל f, וכך מתקבלת דרך מפורשת למצוא פולינום טריגונומטרי שמקרב את f. 
לפולינום טריגונומטרי ממעלה N יש לכל היותר 2N שורשים בכל קטע מהצורה [a, a + 2π) כך ש-a ממשי, אלא אם כן מדובר בפונקציית האפס.
ברנאר ארנו

השכלתו ודרכו בעסקים

ארנו נולד ברובה, עיר במחוז נור שבצפון צרפת. לאחר שהשלים את לימודי התיכון התקבל לאקול פוליטכניק וסיים לימודי הנדסה בשנת 1971. עם סיום לימודיו החל לעבוד בחברה של אביו. בשנת 1976 הוא שכנע את אביו למכור את חטיבת הבניין של החברה במחיר של 40 מיליון פרנק צרפתי ולשנות את מוקד העיסוק של החברה לנדל"ן. חברת פרינה (Férinel) התמחתה בשיווק מעונות נופש. בשנת 1979 הוא החליף את אביו כנשיא החברה.
לאחר בחירתו של הסוציאליסט פרנסואה מיטראן לנשיא צרפת בשנת 1981, ארנו היגר לארצות הברית והקים שם את חברת פרינל בע"מ ( Ferinel Inc). באמצעות החברה החל לעסוק בתחום הבניין בארצות הברית והקים בניין דירות בווסט פאלם ביץ' בפלורידה. הוא לא זכה להצלחה עסקית מיוחדת בעת שהותו בארצות הברית. שלוש שנים לאחר שהיגר, מששונתה המדיניות הכלכלית של ממשלת צרפת למדיניות שמרנית יותר, ארנו שב לצרפת והפך למנכ"ל חברת פיננסייר אגאשה (Financière Agache), חברה המתמחה במוצרי מותרות. בעזרת סובסידיה ממשלתית שקיבל בתמורה להבטחה שלא לקצץ בכוח האדם, ארנו רכז את חברת הטקסטיל בוזה (Boussac) שעה שנקלעה למשבר. ארנו מכר כמעט את כל נכסי החברה שרכש, זולת מותג היוקרה כריסטיאן דיור, וחנות הכלבו הידועה ביותר בפריז Le Bon Marché.
בשנת 1987, זמן קצר לאחר יסוד התאגיד LVMH, ארנו ניצל את מפולת המניות יום שני השחור כדי לבצע רכישות ענק במניות התאגיד והגיע לאחזקה בשיעור 43% ממניותיו. כדי לחזק את כוחו הוא ביצע פיטורים נרחבים בדרג ההנהלה של התאגיד ומינה את אביו ליושב ראש מועצת הפיקוח בטרם התמנה רשמית בשנת 1989 ליושב ראש החברה ולמנכ"לה. הוא הוביל את החברה בתוכנית פיתוח שאפתנית תוך שהתאגיד הופך לאחד מתאגידי מוצרי היוקרה הגדולים בעולם.
בשנת 2007 הוא רכש 10.69% ממניות רשת המרכולים הצרפתית המובילה קארפור, שהיא אף ספק המזון השני בגודלו בעולם. בספטמבר 2012, פורסם שארנו ביקש אזרחות בלגית. היו שקשרו את הבקשה עם ניסיונות של עשירי צרפת להתחמק מהעלאת מדרגת מס ההכנסה העליונה בצרפת ל-75%, אולם ארנו טען שהוא ימשיך להיות אזרח צרפתי ולשלם מיסים לצרפת.
מערכת אופטית

מערכת הדמיה אופטית היא מערכת שמכוונת אור לצורך יצירת דמות של הסביבה, ולרוב גם חיישנים אשר קולטים את הדמות. דוגמאות למערכות אופטיות נפוצות הן עדשה, מצלמה והעין.
מערכת אופטית במובנה הרחב ביותר היא מערכת אשר מובילה ומכוונת אור לכל צורך שהוא, לאו-דווקא ליצירת דמות, כגון תאורה או קירור באמצעות לייזרים.

רעשים

רעש במערכת אופטית הוא שגיאת הקריאה של הגלאי.
Good Girl Gone Bad Tour

רקע ופיתוח

סיבוב ההופעות בבימוי הכוראוגרפית טינה לנדון, היה סיבוב ההופעות העולמי הראשון של ריהאנה אשר יצא מחוץ לגבולות צפון אמריקה. בסיבוב ההופעות ריהאנה הציגה תדמית חדשה לגמרי, תדמית פרובוקטיבית. במהלך ההופעות ריהאנה לבשה תלבושות מאוד פרובוקטיבית וחושפניות מעור. המופע היה משוכלל וכלל היקף גדול של אבזור: שני מסכי LCD גדולים שהראו תמונות של ריהאנה וקליפים מיוחדים ושישה מסכי LCD דקים שהיו במרווחים באופן שווה, שלושה בצד שמאל ושלושה בצד ימין. המופע גם היה מורכב מאלף אורות שהבהבו בצבעים שונים ומסך LCD ענק שהתמקד בעיקר בריהאנה עצמה. הבמה הייתה עמוסה בפירוטכניקה ואביזרים שונים על הבמה ואף היו זמרי ליווי בכל צד בבמה. במהלך ההופעות באוסטרליה עלתה ריהאנה על פלטפורמה קטנה בחזית הבמה אשר שימשה לביצועי השירים "Disturbia" ו- "Unfaithful".
הזמר אייקון נבחר להיות זמר החימום של ההופעות בצפון אמריקה. בבריטניה סיארה שימשה כזמרת חימום בכל חודש דצמבר ובמרץ דייוויד ג'ורדן. אדם טנסטה שימש כזמר חימום בתאריכים של אירופה, החל ממרץ 2008. 
כריס בראון שימש כזמר חימום באוקיאניה וביצע מערכה שלמה של 5 שירים. במקסיקו סיטי הזמרת מריה חוזה ביצעה סט שלם 4 שירים: שלושה סינגלים ראשונים שלה, ושיר חדש בשם "No Soy Una Señora" ובמקסיקו סיטי הזמר הספרדי דייוויד ביסבל, ביצע עם ריהאנה את גרסת הרמיקס לשיר "Hate That I Love You". במקסיקו סיטי, בדצמבר 2007, ריהאנה נאלצה לבטל את ההופעות בבנוטינגהאם, בירמינגהם ובורנמות' בהתראה קצרה מאוד בהוראת רופאים. הופעות אלה נדחו למועד אחר בסופו של דבר. במהלך ההופעה בסידני, אוסטרליה, ב-7 בנובמבר 2008, ריהאנה ירדה מהבמה במהלך ביצוע השיר "Umbrella" אותו ביצעה עם טורמייט וכריס בראון. אתר הרכילות TMZ דיווח כי ריהאנה אולי חשה ברע בשל בעיה במיזוג האוויר במופע. המופעים שתוכננו ל-12 ו-13 בפברואר, באסיה בוטלו בגלל התקרית בין בראון לריהאנה.

ביקורות

מייק יוסינגר מג'ורג'יה, נתן ביקורת מעורבת על המופע ואמר: "לילידת ברבדוס הצעירה יש הרבה מה ללמוד בשמירה על קהל מרוצה" עם זאת ציין כי: "הדבר הכי טוב שאתה יכול לומר על ריהאנה הוא שהיא הראתה שיפור מסוים מאז הביקור האחרון שלה. בתור התחלה, היא כבר לא נראית חירשת לצלילים". ג'ייסון מקניל מקנדי אינטרנט אקספלורר, נתן ביקורת חיובית על המופע ואמר: "הזמרת עשתה רושם שהיא לא מנקרת עיניים. היא פתחה את המופע עם Pon de Replay, לבושה בלבוש מעור שחור, משובץ וסקסי כמו מלכת סאדו". ההופעה שתוכננה ל-13 בפברואר 2008 במלזיה, בוטלה בגלל המדיניות השמרנית במדינה. לטענתם של מלזיה צריך לאסור על סיבוב ההופעות להגיע למדינה שלהם בשל התלבושות החושפניות. שריל לאונג מ-MTV דרום מזרח אסיה אמר על סיבוב ההופעות: "לא עשיתי את עצמי נהנית מהקונצרט. זה היה פשוט מטריף ביותר. מה שגם היא עשתה את מה שהיא יודעת לעשות הכי טוב: להביא את כל הלהיטים שלה".

שידורים והקלטות

ב-24 בספטמבר 2007, המופע במונטריאול קנדה הועלה לאתר MSN מוזיקה. הוא הפך במהירות רבה לפופולרי ואף שבר שיא כאשר צבר מעל למיליון צפיות, והופעה זו הייתה לנצפית ביותר בשנת 2007. ההופעה של ריהאנה באישגל, אוסטריה, ב -1 בדצמבר 2007, הוקלטה ושודרה בטלוויזיה לאומית אוסטרית. המופע היה בחינם. המופע במנצ'סטר ב-6 בדצמבר 2007 הוקלט ויצא מאוחר יותר ב-17 ביוני 2008 ושמו: Good Girl Gone Bad Live. ה-DVD כלל גם סרט תיעודי של ריהאנה, הלהקה שלה ומאחורי הקלעים של סיבוב ההופעות.
ז'ופרה קונדוגביה

לאנס

קונדוגביה נולד בצרפת, באזור שבו גרו אנשים מהרפבוליקה המרכז-אפריקאית. בגיל 11 הצטרף לאקדמיה של לאנס, כאשר בפברואר 2010 חתם על החוזה המקצועני הראשון שלו, בארבע שנים בקבוצת נעוריו. ב-21 בנובמבר 2010 ערך קונדוגביה את הופעת הבכורה שלו בלאנס, כאשר נכנס בחילוף מאוחר למשחק מול אולימפיק ליון. קונדוגביה שיחק במקביל גם בלאנס ב', ובעונת 2011-2012 שיחק רק בבוגרים של לאנס בליגה השנייה לאחר ירידתם לשם בסוף עונת 2010-2011. הוא הבקיע את הגול היחידי שלו עבור קבוצתו ב-13 באפריל 2012 מול טור כאשר כבש את הגול הראשון בניצחון קבוצתו 3-0.

סביליה

ב-24 ביולי 2012 חתם קונדוגביה בסביליה תמורת סכום לא ידוע, כאשר ככל הנראה מדובר ב3 מיליון אירו.הוא הופיע לראשונה בלה ליגה ב-15 בספטמבר 2012, כאשר החליף את הכובש פיוטר טרוחובסקי בניצחון 1-0 על האלופה המכהנת דאז, ריאל מדריד באצטדיון רמון סאנצ'ס פיחואן. קונדוגביה הבקיע את הגול הראשון שלו במדי האנדולוסים ב-28 בינואר 2013 נגד גראנדה בניצחון קבוצתו 3-0.

מונקו

ב-31 באוגוסט 2013 חזר קונדוגביה לליגה הצרפתית וחתם על חוזה ארוך טווח של חמש שנים בקבוצת מונקו תמורת כ-20 מיליון אירו לפי דיווחים שונים. בעונתו הראשונה שיחק קונדוגביה 26 משחקים בקבוצה ותרם שער אחד. בעונתו השנייה שיחק 31 משחקים ותרם 2 שערים, כולל שער בליגת האלופות בניצחון קבוצתו 3-1 על ארסנל במסגרת המשחק הראשון מתוך 2 בשמינית גמר ליגת האלופות.

אינטר

ב-22 ביוני 2015 הודיעה אינטר על החתמתו של קונדוגביה לחמש שנים תמורת 31 מיליון אירו, למרות שע"פ דיווחים שונים יריבתה העיקרית, מילאן, הציעה 40 מיליון אירו תמורתו. ב-8 בנובמבר 2015 הבקיע את שערו הראשון בקבוצה נגד טורינו. ביוני 2016 אישרה רשמית אינטר כי עלותו הכוללת של קונדוגביה הסתכמה ב-40.501 מיליון אירו.

ולנסיה

ב-21 באוגוסט 2017 חתם קונדוגביה על חוזה השאלה לעונה אחת מאינטר לולנסיה עד 30 ביוני בשנה העוקבת, במסגרת עסקה בה הושאל ז'ואו קנסלו בכיוון ההפוך. שישה ימים מאוחר יותר הבקיע במסגרת הופעת הבכורה שלו בקבוצה בתיקו 2-2 מול ריאל מדריד באצטדיון המסטאייה. ב-24 במאי 2018 הפעילה ולנסיה את סעיף השחרור של קונדוגביה, כאשר האחרון חתם על חוזה לארבע שנים.

קריירה בינלאומית

קונדוגביה שיחק בצעירותו בכל הנבחרות הצעירות של צרפת מולדתו. ב-14 באוגוסט 2013 קונדוגביה ערך את הופעת הבכורה שלו בנבחרת הבוגרת בתיקו 0-0 נגד בלגיה. לזכותו של קונדוגביה 5 הופעות בנבחרת צרפת, כולם במשחקי ידידות.
על פי חוקי פיפ"א, מאחר שקונדוגביה לא זכה לייצג את צרפת במסגרת רשמית, הוא יכל לייצג נבחרת אחרת. ב-31 באוגוסט 2018 קונדוגביה החליט לייצג את הרפובליקה המרכז-אפריקאית. ב-12 באוקטובר 2018 קונדוגביה ערך את הופעת הבכורה שלו בנבחרת בהפסד 4-0 לחוף השנהב במסגרת מוקדמות גביע אפריקה לאומות 2019. בנוסף, קונדוגביה משמש כקפטן הנבחרת.
ברנרדו סילבה

בנפיקה ליסבון

סילבה נולד בליסבון שבפורטוגל וגדל במחלקת הנוער של בנפיקה ליסבון. בעונת 2013/2014 החל סילבה לשחק בבנפיקה ליסבון ב', קבוצת המילואים של בנפיקה ליסבון, ששיחקה בליגה הפורטוגלית השנייה. ב-10 באוגוסט 2013 הוא ערך את הופעת הבכורה שלו בקבוצה, כשנכנס כמחליף בדקה ה-62 בתיקו 0-0 נגד טרופנסה במסגרת המחזור הראשון בליגה. ב-23 בספטמבר 2013 הבקיע סילבה את שער הבכורה שלו בקבוצת המילואים, שער בדקה ה-51 בניצחון 3-1 על ספורטינג בראגה ב', קבוצת המילואים של ספורטינג בראגה. הוא סיים את העונה עם 38 הופעות בליגה הפורטוגלית השנייה, בהן הבקיע 7 שערים.
סילבה ערך בעונת 2013/2014 גם שלוש הופעות במדי בנפיקה ליסבון, אחת בכל מסגרת: ב-19 באוקטובר 2013 הוא שיחק בגביע הפורטוגלי, כשנכנס כמחליף בדקה ה-80 בניצחון 1-0 על סינפאס; ב-25 בינואר 2014 הוא שיחק בגביע הליגה הפורטוגלית, כשנכנס כמחליף בדקה ה-77 בניצחון 1-0 על ז'יל ויסנטה; ב-10 במאי 2014 הוא שיחק בליגת העל הפורטוגלית, כשנכנס כמחליף בדקה ה-80 בהפסד 2-1 לפורטו במסגרת המחזור ה-30.

ההשאלה למונקו

ב-7 באוגוסט 2014 הושאל סילבה למונקו מליגת העל הצרפתית למשך עונה אחת. ב-17 באוגוסט 2014 ערך סילבה את הופעת הבכורה שלו במועדון, כשנכנס כמחליף בדקה ה-76 בהפסד 4-1 לבורדו במסגרת המחזור השני בליגה. ב-16 בספטמבר 2014 ערך סילבה את הופעת הבכורה שלו בליגת האלופות, כשנכנס כמחליף בדקה ה-57 בניצחון 1-0 על באייר לברקוזן במסגרת המחזור הראשון בשלב הבתים לעונת 2014/2015. ב-14 בדצמבר 2014 הבקיע סילבה את שער הבכורה שלו במועדון, שער בדקה ה-67 בניצחון 1-0 על אולימפיק מרסיי במסגרת המחזור ה-18 בליגה.

מונקו

ב-20 בינואר 2015, לאחר חצי עונה בה שיחק סילבה במונקו, הודיעה בנפיקה ליסבון כי הוא נמכר למונקו תמורת 15.75 מיליון אירו. הוא חתם על חוזה ל-4 שנים וחצי במועדון. את עונת 2014/2015 סיים סילבה עם 32 הופעות ליגה, בהן הבקיע 9 שערים. בסך הכל ערך סילבה 101 הופעות ליגה במועדון, בהן הבקיע 22 שערים. הוא זכה עם המועדון בליגת העל הצרפתית לעונת 2016/2017.

מנצ'סטר סיטי

ב-26 במאי 2017 חתם סילבה במנצ'סטר סיטי מהפרמייר ליג. ב-12 באוגוסט 2017 ערך את הופעתו הבכורה בניצחון 2–0 על ברייטון אנד הוב אלביון, ב-14 באוקטובר 2017 הבקיע את שערו הראשון בקבוצה בניצחון קבוצתו 7–2 על סטוק סיטי.

קריירת נבחרות

ב-31 במרץ 2015 ערך סילבה את הופעת הבכורה שלו בנבחרת פורטוגל, כששיחק 61 דקות בהפסד 0–2 במשחק ידידות לנבחרת כף ורדה. ב-1 בספטמבר 2016 הבקיע סילבה את שער הבכורה שלו בנבחרת, שער בדקה ה-76 בניצחון 5–0 על נבחרת גיברלטר במשחק ידידות.
לאמין סאנה

קריירת מועדונים

סאנה החל את קריירת הבוגרים במועדון הצרפתי אגדה, ואחר כך שיחק במועדון לורמון מהליגה השישית בצרפת. בקיץ 2008 קפץ סאנה חמש ליגות כאשר חתם בבורדו מליגת העל הצרפתית. 
סאנה החל לשחק בקבוצת המילואים של בורדו, והרשים מאוד את מאמן הקבוצה הבכירה דאז, לורן בלאן. רק בעונת 2009/10 החל לתפוס את מקומו בקבוצה הבכירה, כאשר ערך 17 הופעות בעונה זו, והצטיין בניצחון 3-1 על אתלטיק בילבאו לפני תחילת העונה, במשחק בו נכנס כמחליף. גם בליגת האלופות ערך סאנה הופעות, כאשר נכנס כמחליף בניצחונה של בורדו 2-0 על באיירן מינכן בשלב הבתים. בניצחון 1-0 על מכבי חיפה פתח לראשונה בהרכב. לאחר שבעונה זו בעיקר שימש מחליף לאלו דיארה, תפס סאנה מקום קבוע בהרכב בורדו החל מעונת 2010/11, והנהיג את חוליית הקישור מאחור. בינואר 2010 האריך סאנה את חוזהו בבורדו עד לשנת 2014. באותה שנה הבקיע סאנה את שער הבכורה שלו בקבוצה, בהפסד 3-1 לאולימפיק מרסיי בגמר גביע הליגה הצרפתית. בעונת 2012/13 זכה סאנה עם בורדו בגביע הצרפתי, לאחר ניצחון 3-2 בגמר על אוויאן, בו שיחק 90 דקות.
בקיץ 2016, לאחר שבע עונות בבורדו, חתם סאנה בורדר ברמן מהבונדסליגה תמורת סכום בלתי ידוע. את שער הבכורה שלו במועדון הבקיע סאנה בתיקו 2-2 מול דרמשטאט 98 במסגרת הבונדסליגה.

קריירה בינלאומית

סאנה משחק בנבחרת סנגל החל משנת 2010. בשנת 2012 השתתף סאנה עם נבחרת סנגל בגביע אפריקה לאומות 2012, ופתח בהרכב בהפסדים לנבחרת זמביה ולנבחרת גינאה המשוונית, ולא שיחק בהפסד לנבחרת לוב. סנגל סיימה טורניר זה עם אפס נקודות. בשנת 2015 השתתף סאנה עם נבחרת סנגל בגביע אפריקה לאומות 2015, ביחד עם אחיו סאליף סאנה. סנגל פתחה טורניר זה היטב בניצחון 2-1 על נבחרת גאנה, במשחק בו לאמין סאנה שיחק 90 דקות, אך בהמשך סיימה בתיקו 1-1 מול נבחרת דרום אפריקה, והפסידה 2-0 לנבחרת אלג'יריה, וסיימה את דרכה בטורניר בשלב הבתים. גם במשחקים אלה, סאנה שיחק את מלוא הדקות.
ג'אז מודאלי

ג'אז מודאלי הוא סגנון בג'אז, שמבוסס על סולומות מודאליים (שעליהם הושתתה המוזיקה של ימי הביניים והרנסאנס) במקום על מהלכים הרמוניים. בג'אז המודאלי האלתור (בסולואים בעיקר) מתבצע בשונה מבסגנונות הג'אז שקדמו לו. למשל, בסגנונות הבי-בופ וההארד-בופ נעשה האלתור על פי תחלופת אקורדים מהירה. על המוזיקאי היה לעבור בין האקורדים במהלך השיר, שוב ושוב. בג'אז המודאלי נעשה האלתור על פי המודוסים, ואלה מתחלפים לאט יותר, אם בכלל. בג'אז מודאלי יש לנגנים הרבה יותר חופש, שכן המודוסים בשונה ממהלכים הרמוניים מאפשרים למחלקת הקצב כמו גם לסולנים לפתח רעיונות ומוטיבים מלודיים מורכבים הרבה יותר.
הסגנון התפתח בשנות ה-50 המאוחרות. הקטעים המפורסמים ביותר בג'אז המודאלי הם "So what" של מיילס דייוויס ו-"Impressions" של ג'ון קולטריין, שני המוזיקאים הללו גם נחשבים כאבותיו של הסגנון.
רפואת מטיילים

רפואת מטיילים היא ענף במקצוע הרפואה העוסק במניעה ובטיפול בבעיות בריאותיות המתעוררות אצל מטיילים בעולם.

גלובליזציה ותיירות

גלובליזציה מאפשרת התפשטות מהירה יותר של מחלות וגורמת לעליה במספר המטיילים הנחשפים לסכנות בריאותיות שונות. אחד הנושאים העיקריים בהם עוסקת רפואת מטיילים היא האפידמיולוגיה של סיכוני הבריאות להם נחשף המטייל, חיסונים מתאימים לסביבת הטיול, מניעת מלריה וייעוץ בריאותי בטרם יציאה למסע, אשר מטרתו לשמור על בריאותם של מאות מיליוני המטיילים בעולם. על פי הערכות כשמונים מיליון מטיילים נוסעים מדי שנה מארצות מפותחות לארצות מתפתחות

תמותה ותחלואה

מחקרים באשר לגורמי התמותה בין מטיילים מצאו כי מחלות לב-ריאה הן הגורם הראשי לתמותה בעת טיולים (50-70%), הגורם השני בשכיחותו הוא פציעה ותאונה (כ-25%). מחלות זיהומיות גורמות ל-2.8-4% ממקרי התמותה בטיולים. מחקרים על תחלואת מטיילים מצאו כי כמחצית מן המטיילים מארצות מפותחות השוהים למעלה מחודש בארצות מתפתחות יחלו במהלך הטיול. "שלשול מטיילים" הוא הגורם השכיח ביותר לתחלואת מטיילים.

בסיס מחקר וידע

תחום רפואת המטיילים כולל בתוכו מספר גדול של תחומי ידע רפואי, בהם אפידמיולוגיה, מחלות מידבקות, רפואת הציבור, רפואה טרופית, פיזיולוגיה של גבהים, רפואת נשים הנוגעת למטיילים, פסיכיאטריה, רפואה תעסוקתית, רפואה צבאית ורפואת מהגרים וכן רפואה סביבתית.
רפואת מטיילים מתייחסת אף למסלולי טיול ייחודיים, בהם טיולי ספינות תיירים, טיולי צלילה, כינוסים המוניים (למשל החג'), טיולים לאזורים נידחים ופראיים, ועוד.
באופן כללי רפואת מטיילים מתחלקת לארבעה תחומי עיסוק: תחום המניעה (חיסונים וייעוץ לפני המסע), רפואה מסייעת (העוסקת בעיקר בהשבת מטיילים חולים לארצה בהטסה או בדרך אחרת), רפואת אזורים נידחים (למשל, טיפול במחלות גבהים, טיפול בנוסעי ספינות תיור, טיפול בחברי משלחות, ועוד) ורפואת ביטוח.
אתרחסיס

אַתְרַחַסִס (Atra-hasis) הוא שמו של הדמות הראשית מתוך האפוס המסופוטמי על בריאת האדם והמבול אשר נכתב על שלושה לוחות בתקופה הבבלית העתיקה (במאה 18-17 לפנה"ס). משמעות שמו באכדית היא 'חכם מאוד'. האפוס מתחיל אחרי בריאת העולם, ומספר על בריאת האדם והמבול. באפוס מסופר שאתרחסיס ומשפחתו היו הניצולים היחידים מהמבול הקטלני.

עלילה

אחרי 40 שנה של עבודה קשה האלים הזוטרים, שעבדו את הארץ שעליה מלך האל אנליל, התמרדו. במקום להעניש אותם, האל אנכי (אל המים והחוכמה) הציע פתרון ליצור את בני האדם שיעבדו במקום האלים. האלה ממי (Mami) מקבלת את המשימה, ומערבבת צלמיות חרס עם בשר ודם של האל גשטו ('אוזן' או 'חוכמה') שנרצח. 
במהלך 3600 שנה בני האדם התרבו ונוצרה התפוצצות אוכלוסין. בשל התפוצצות האוכלוסין התפרצו מגפות רבות. על מנת להקטין את כמות בני האדם גורם אנליל לרעב ולבצורת. אנכי עוזר לאתרחסיס ונותן לו רמזים איך לפתור את הבעיות האלה. בסופו של דבר, אנליל התלונן כי "כָּבְדָה צַעֲקַת בְּנֵי-הָאָדָם, מִקּוֹל שׁאוֹנָם נָדְדָה שְׁנָתִי." הוא מחייב את אנכי להביא מבול על העולם, ומשביע אותו לא להזהיר את בני-האדם. למרות אי-רצונו, אנכי לא יכול להזהיר את אתרחסיס. כדי להתגבר על מכשול זה, מספר אנכי לקירות הבית את העתיד להתרחש. אתרחסיס מקשיב לנאמר ובונה תיבה. 
אחרי שבעה ימים תם המבול, ואתרחסיס יוצא מהתיבה ומקריב קורבן לאלים, שכבר היו רעבים וצמאים, כי אחרי שכל בני-האנוש מתו, אף אחד לא האכיל את האלים. כדי למנוע את הישנות המצב שהיה לפני המבול קובעים אנכי ונינתו שמעתה והלאה שליש מהנשים לא ילדו, ויהיו גם נזירות שייאסר עליהן ללדת.

משמעות האפוס

החלקים החשובים בסיפור הם: סיבת בריאת האדם, וסיבת הבאת המבול, שלפי האלים, אחד גרם לשני.

קישורים למבול אוניברסלי

בתרבויות שונות בעולם מצויים סיפורי מבול, כמו הסיפור של תיבת נח מהתנ"ך. 
עם זאת, השוואה בין הסיפורים מעלה הבדל מהותי: בעוד בסיפורו של אתרחסיס המבול נובע מתועלתם ונוחותם של האלים ששנתם מופרעת, המבול המקראי מתואר כעונש על שחיתותה המוסרית של האנושות. גם סיבת ההצלה שונה. אתרחסיס ניצל בזכות ידידותו עם האל אנכי, וכן ממניע תועלתני, כפי שאנכי מסביר בסוף הסיפור, ואילו נוח ניצל בזכות מעלתו המוסרית.
גם ההסבר המקראי לעבודה הקשה ולסבל האנושי מעלה פער משמעותי: באפוס המסופוטמי העבודה הקשה היא גזירת גורל הנובעת מטבע העולם, ואף האלים כפופים לה, והאדם נועד מבריאתו לסבול במקומם. בתנ"ך לעומת זאת, האדם נידון לעבודה קשה רק באשמת חטאו בסיפור גן עדן.
אילובטר

אילובטר (Illuvatar) הוא שמו של האל בלגנדריום של ג'ון רונלד רעואל טולקין (שר הטבעות, סילמריליון ועוד).
מקור השם בשפת בני הלילית הקדומה, קווניה (Quenya). ופירוש השם הוא "אבי הכל". לאילובטר קיים כינוי נוסף, ארו (Eru), ופשר השם הוא "האחד". כינוי זה נפוץ בשימוש יותר מהשם אילובטר, שכן "אילובטר" נחשב לכינוי קדוש, ואילו הכינוי "ארו" רלוונטי לשימוש יומיומי.
על פי המיתולוגיה הטולקינית יצר האל בתחילה את האיינור ("הקדושים"). ההמשך מתואר באנלוגיה מוזיקלית: האיינור יוצרים את "המנגינה הגדולה". בין האיינור היה גם השטן מלקור, והוא שירבב לנגינה נושאים משלו שגרמו לדיסהרמוניה. האל השיב לדיסהרמוניה בשני נושאים מוזיקליים, שהתממשו מאוחר יותר כבני האל: בני לילית ובני אדם.
לאחר המנגינה הגדולה ברא האל את העולם כתבנית ריקה, וחלק מהאיינור נקראו להשתכן בו ולהגשים בו את המנגינה הגדולה. אלו, במיתולוגיה הטולקינית, הארכי-מלאכים, הואלאר, והמלאכים נמוכי הדרגה, המאיאר. בנוסף חדרו לעולם השטן מלקור ואותם איינור שנהו אחריו.
לאחר בריאת העולם תפקיד האל במיתולוגיה מצטמצם לדמות רקע. מיוחסות לו התערבויות ברורות ספורות: הוא מפיח רוח חיים בגמדים, מחריב את נומנור לבקשת הואלאר, ומחזיר את גאנדאלף (המאיא אולורין) לחיים.
בחיבור התאולוגי האתראבת נרמז שבעתיד האל יתגשם כדמות בעולם הממשי.
ריבאונד

ריבאונד (מאנגלית: Rebound) או כדור חוזר (על פי האקדמיה ללשון העברית: כַּדּוּר נִתָּר) בכדורסל היא תפיסת הכדור לאחר שזריקה הוחטאה. לריבאונד חשיבות רבה במשחק, שכן הוא מקנה לקבוצה הזוכה בכדור הזדמנות נוספת לקלוע לסל היריבה ומונע מהיריבה הזדמנות כזו. לפיכך קיימים סטטיסטיקות ונתונים על כדורים חוזרים, על קבוצות או שחקנים.
הריבאונד מחולק לשני סוגים: ריבאונד הגנה - מצב בו לאחר שהקבוצה התוקפת החטיאה את הכדור הקבוצה היריבה, המתגוננת, זוכה בכדור; ריבאונד התקפה - מצב בו לאחר שהקבוצה התוקפת החטיאה היא גם זו שזוכה בכדור ומקבלת הזדמנות לתקוף שנית.

סוגים והגדרות

תפיסת הכדור לאחר ניסיון זריקה לסל נחשבת לריבאונד, והכדור עצמו אינו חייב לפגוע בסל, בטבעת או בלוח כדי שהריבאונד ייחשב, ולכן גם תפיסת הכדור לאחר זריקת "אייר בול" נחשבת לריבאונד.  בנוסף, זכייה בכדור לאחר שזריקה נחסמה, נחשבת אף היא לריבאונד.  כדור שלא פוגע בדבר ונוחת על הקרקע, ונקלט על ידי אחד מחברי הקבוצה שזרקה לא ייחשב לריבאונד אלה כ"הצלה" (Recovery).
כדורים חוזרים מחולקים לשני סוגים, ונספרים בסטטיסטיקות בנפרד, "ריבאונד הגנה" (Defensive Rebound) כאשר הקבוצה המגנה מצליחה להשיג את השליטה על הכדור לאחר החטאה של הסל מצד הקבוצה התוקפת; מנגד ישנו "ריבאונד התקפה" (Offensive Rebound), אשר מתאר מצב בו הקבוצה התוקפת מצליחה להשיג את השליטה בכדור לאחר החטאה.
בדרך כלל, מרבית הכדורים החוזרים במשחק מגיעים לקבוצות ההגנה ומיעוטם לקבוצת ההתקפה. הסיבה לכך היא שהקבוצה המגנה נוטה לעמוד בעמדות חילוץ טובות יותר מהקבוצה התוקפת, וקרובה יותר לסל. ריבאונד התקפי מביא לקבוצה התוקפת להזדמנות נוספת לקלוע לסל.
הריבאונד נספר לשחקן הראשון שהשיג שליטה בכדור, או במקרה של ריבאונד התקפה גם לשחקן שהודף את הכדור לכיוון הסל בניסיון לקלוע. קיים גם ריבאונד קבוצתי, הנספר לטובת הקבוצה ולא לאף אחד מהשחקנים, במקרים בהם לאחר החטאה הקבוצה משיגה שליטה בכדור מבלי שאף שחקן יזכה בכדור (למשל אם שחקן יריב מנסה להשתלט על הכדור אך הוא יוצא מתחומי המגרש או אם הכדור עף לאחר הזריקה אל מעבר לתחומי המגרש. לעומת זאת אם שחקן יריב משיג שליטה בכדור החוזר ומיד מאבד אותו או יוצא מתחומי המגרש הדבר לא נחשב כריבאונד עבור הקבוצה אלא ריבאונד ואיבוד ליריבה). גם ריבאונד כזה נרשם עבור הקבוצה, בין השאר בשל חוקי המשחק הקובעים שיש לרשום כל זריקה שלא נכנסה לסל כריבאונד.
ישנם מאפיינים רבים המקנים לשחקן יתרון בתפיסת כדורים חוזרים, העיקריים מביניהם הם גובה וחוזק. מפני שהגובה הוא אלמנט חשוב, רוב הריבאונדים נקלטים על ידי שחקנים בתפקיד סנטר ופאוור פורוורד, שבדרך כלל ממוקמים בקרבת הסל. העדר גובה יכול לקבל פיצוי על ידי כוח, לחסום יריבים גבוהים המנסים להגיע אל הכדור וזכייה בו לפניהם.